ทางหลวงแผ่นดินหมายเลข 44 - วิกิพีเดีย

# ทางหลวงแผ่นดินหมายเลข 44

### จากวิกิพีเดีย สารานุกรมเสรี

สารานุกรมประเทศไทย
...
ทางหลวงแผ่นดินหมายเลข 44 (สีแดง)

ทางหลวงแผ่นดินหมายเลข 44 (กระบี่ – กาญจนดิษฐ์) เป็นส่วนหนึ่งของโครงการสะพานเศรษฐกิจ มีจุดเริ่มต้นโดยแยกจากทางหลวงแผ่นดินหมายเลข 4 ในจังหวัดกระบี่ ตัดขึ้นไปทางตะวันออกเฉียงเหนือ และสิ้นสุดที่ ทางหลวงแผ่นดินหมายเลข 401 ในจังหวัดสุราษฎร์ธานี

## [แก้] รายละเอียดของเส้นทาง

ทางหลวงแผ่นดินหมายเลข 44 เป็นส่วนหนึ่งของโครงการสะพานเศรษฐกิจ ภายใต้โครงการเซาเทิร์นซีบอร์ด อย่างไรก็ตาม ยังไม่มีการสร้างส่วนอื่นของโครงการเซาเทิร์นซีบอร์ด ทางหลวงแผ่นดินหมายเลข 44 มีจุดมุ่งหมายเพื่อเชื่อมระหว่างท่าเรือน้ำลึกที่ชายฝั่งตะวันตก และตะวันออกเข้าด้วยกัน แต่เนื่องจากตำแหน่งของท่าเรือยังไม่แน่ชัด จึงได้สร้างทางหลวงเฉพาะส่วนกลางเท่านั้น ตอนปลายของทั้งสองด้านประมาณ 50 กิโลเมตร จะสร้างเมื่อรู้ตำแหน่งของท่าเรือแน่นอนแล้ว

ทางหลวงแผ่นดินหมายเลข 44 มีความพิเศษตรงที่ได้ถูกออกแบบให้รองรับการขนส่งประเภทอื่นด้วย ดังนั้นการจราจรทั้งสองทิศทางจึงถูกคั่นด้วยคูกลาง ซึ่งมีความกว้างประมาณ 160 เมตร ทั้งนี้เพื่อสร้างรางรถไฟ ท่อขนส่งเชื้อเพลิง และการขนส่งอื่น ๆ อย่างไรก็ดี เนื่องจากโครงการแลนด์บริดจ์ไม่มีความคืบหน้า จึงยังไม่มีการสร้างอะไรในระหว่างถนน

คูกลางระหว่างถนน

ทางหลวงแผ่นดินหมายเลข 44 ไม่มีจุดตัดในระดับพื้นดินกับถนนสายอื่น มีเพียงสะพานข้ามทางแยกที่จุดตัดกับทางหลวงแผ่นดินหมายเลข 41 เท่านั้น ถนนสายอื่นที่ตัดกับทางหลวงแผ่นดินหมายเลข 44 จะถูกตัดขาด ผู้ขับขี่รถจากถนนเหล่านั้นจะต้องเลี้ยวซ้าย เข้าสู่ทางหลวงแผ่นดินหมายเลข 44 จากนั้นไปกลับรถ และเลี้ยวซ้ายกลับเข้าสู่ถนนเส้นเดิม

ที่กลับรถ

เนื่องจากทางหลวงแผ่นดินหมายเลข 44 ถูกสร้างขึ้นเพื่อรองรับท่าเรือน้ำลึกที่ยังไม่มีการสร้าง ดังนั้นจึงไม่ได้ตัดเข้าใกล้ชุมชนใด ๆ ตลอดเส้นทางมีสาธารณูปโภคเพียงเล็กน้อย ไม่มีสถานีบริการน้ำมัน มีสัญญาณโทรศัพท์มือถือเพียงเล็กน้อย ฯลฯ

ทางหลวงแผ่นดินหมายเลข 44 เริ่มต้นที่ อำเภออ่าวลึก และตัดผ่านอำเภอปลายพระยา จากนั้นเข้าสู่จังหวัดสุราษฎร์ธานีที่ อำเภอพระแสง และผ่าน อำเภอเคียนซา อำเภอบ้านนาเดิม อำเภอเมืองสุราษฎร์ธานี และสิ้นสุดที่อำเภอกาญจนดิษฐ์

ทางหลวงแผ่นดินหมายเลข 44 มีความยาวประมาณ 190 กิโลเมตร โดยอยู่ในจังหวัดกระบี่ประมาณ 40 กิโลเมตร และอยู่ในจังหวัดสุราษฎร์ธานีประมาณ 150 กิโลเมตร ตลอดเส้นทางเป็นถนนลาดยาง มีช่องจราจร 4 ช่องทาง ทิศทางละ 2 ช่องทาง คั่นด้วยคูกลางซึ่งมีความกว้างประมาณ 160 เมตร และมีเขตทางกว้าง 200 เมตร

## [แก้] รายชื่อทางแยก

- จังหวัดกระบี่
  - (เริ่ม) ทางหลวงแผ่นดินหมายเลข 4 (ทางตะวันตกเฉียงเหนือไป จังหวัดพังงา ทางตะวันออกเฉียงใต้ไป อำเภอเมืองกระบี่)
  - ทางหลวงแผ่นดินหมายเลข 4035 (ทางตะวันตกไป อำเภอปลายพระยา ทางตะวันออกไปอำเภอพระแสง)
- จังหวัดสุราษฎร์ธานี
  - ทางหลวงแผ่นดินหมายเลข 4113 (ขึ้นเหนือไป อำเภอพุนพิน ลงใต้ไปอำเภอพระแสง)
  - ทางหลวงแผ่นดินหมายเลข 41 (ขึ้นเหนือไป อำเภอพุนพิน ลงใต้ไปอำเภอบ้านนาเดิม)
  - ทางหลวงแผ่นดินหมายเลข 4009 (ขึ้นเหนือไป อำเภอเมืองสุราษฎร์ธานี ลงใต้ไป อำเภอบ้านนาสาร)
  - (สิ้นสุด) ทางหลวงแผ่นดินหมายเลข 401 (ทางตะวันตกไป อำเภอกาญจนดิษฐ์ ทางตะวันออกไป จังหวัดนครศรีธรรมราช)

ดึงข้อมูลจาก "http://th.wikipedia.org../../../%E0%B8%97/%E0%B8%B2/%E0%B8%87/%E0%B8%97%E0%B8%B2%E0%B8%87%E0%B8%AB%E0%B8%A5%E0%B8%A7%E0%B8%87%E0%B9%81%E0%B8%9C%E0%B9%88%E0%B8%99%E0%B8%94%E0%B8%B4%E0%B8%99%E0%B8%AB%E0%B8%A1%E0%B8%B2%E0%B8%A2%E0%B9%80%E0%B8%A5%E0%B8%82_44.html".

หมวดหมู่: ทางหลวงตามหมายเลข

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- English